A Magyar Hadtudományi Társaság 1992. február 29-ei küldöttgyűlésén alapított díjat  a hadtudomány magyar művelői számára. Az MTA 1838. szeptember 8-án megválasztott első hadtudományi rendes tagjáról elnevezett Tanárky Sándor-díjat minden esztendőben egy fő kaphatja meg, aki nemcsak kiemelkedő művelője, de elhivatott népszerűsítője is a hadtudományoknak. Alapítása óta az MHTT elnöksége adományozza a díjat a Társaság tagjainak.

A hagyományokat követve a tavalyi díjazott Siposné Dr. Kecskeméthy Klára ezredes koszorúzta meg a tagság és a volt díjazottak jelenlétében a könyvtárépület bejáratánál elhelyezett Tanárky Sándor emléktáblát. A táblát az MHTT – a díjazottak által tett – adományokból állítatta és 2014-ben a hadtudós születésének 230. évfordulóján avatták fel.

Siposné Dr. Kecskéméthy Klára ezredes méltatatásában kiemelte: Az akadémiai kisgyűlés 1839. január 7-i ülésén Tanárky előadta a hadi műnyelv fejlesztése, a műszavak gyűjtése, válogatása, elfogadása, a hadtudományi műszótár szerkesztése, kiadása érdekében megfogalmazott programját. A szótár előkészítésében nyelvújítóként is jelentős teljesítmény fűződik nevéhez. Most, amikor az Új Hadtudományi Lexikon előkészítői munkálatai zajlanak, szerkesztő bizottság koordinálja a nagyléptékű munkát, 3230 kulcsszót gyűjtöttünk össze a kollégákkal, ekkor értékelhetjük igazán Tanárky Sándor hadtudományi műszótár kiadására vonatkozó elképzelését, eltökéltségét.

Zárásként Jákob János dandártábornok, protestáns tábori püspök mondott áldást.